**ПРАТЕНИЧКО ПРАШАЊЕ**

од пратеникот Андреј Петров поставено на 77-та седница

на Собранието на Република Македонија одржана

на 5 ноември 2009 година

Пратеничкото прашање гласи:

Социјал демократскиот сојуз на Македонија во овој период покажа максимална конструктивност. Што повеќе може од една опозициона партија да се очекува во еден период во кој, само да ве потсетам и да ве вратам назад на законите кои беа изгласани во Парламентот и покрај нашите забелешки она што го прифативме на лидерската средба и го спроведовме и заради интерес на државата, заради националните интереси на државата тоа е влезено како еден од клучните предуслови поради кои Европската комисија ја даде оваа препорака до Советот на министри која ја оценуваме за успех на државата.

Меѓутоа, враќајќи се наназад би сакал да ве запрашам дали сега сте подготвени да се извините на Социјал демократскиот сојуз на Македонија и на сите оние кои во овој период беа етикетирани како предавници.

Дали не сметате дека со тоа наместо декларираната волја за единство се кршеше националното единство на Македонскиот народ. Би сакал тоа да го аргументирам со неколку работи кои сакам да ги предочам тука и да дебатираме.

Има една точка која ние дефинитивно не можеме да ја прифатиме, а тоа е точката во која се вели дека Република Македонија би требало да прифати име за меѓународна употреба кое ќе се разликува од уставното име. Тоа е ваша изјава дадена на 02.11.2007 година.

Тешко дека ќе дојдеме до компромис приказната на Црвенковски дека може да го смениме името во северна, а да не го задржиме идентитетот на државата. Сосема е веројатно, доколку се случи вето, натамошните разговори со Грција ќе бидат прекинати. Сето тоа се изјави давани во еден период и бројни други изјави во кои сите оние кои сметале нешто спротивно биле убедувани дека тоа е национално предавство.

Она што имавме можност да го слушнеме во Брисел од вас длабоко сум убеден дека вака крупно прашање во историјата на еден народ не може да се реши без консултација на сите граѓани. Името на државата е наследно. За името на оваа држава не можат да одлучуваат само грст политичари, политичарите за ова прашање можат да го дадат само своето мислење.

Во вашата изјава дека евентуалниот договор за името на Република Македонија ќе оди на референдум. Ако на тоа ја додадеме изјавата на министерот Милошоски, министерот Милошоски го уверил својот Луксембуршки колега дека Македонија и Грција би можеле да постигнат крајно решение за спорот со името во наредните месеци со што ќе се отстрани последната пречка за добивање на почеток на преговори со Европската унија.

Доколку таа слика ја заокружиме со изјавата на Претседателот на државата, доколку се дојде до решение со кое мнозинството ќе биде задоволно веројатно ќе може да се разговара и за друг начин како да се дојде до таа одлука, тоа е негова изјава за БИ-БИ-СИ за потоа да следи поканата на Грчкиот претседател Папуљас да ја посети Република Македонија како да е тоа најсуштинската работа во овој момент за тој во весникот "Експерес" да му реагира дека добрососедските односи не се градат врз нерешени прашања додека спорот со името Атина-Скопје не биде решен Грција не може да даде согласност за пристапување на Република Македонија.

Сите овие работи укажуваат, ако ги сумираме, на една еволуција на настаните, на еволуција на ставот и кај владеачката партија и кај вас и затоа би сакал уште еднаш да повторам во духот на она национално единство и онаа толеранција за која сите зборуваме дали сте подготвени да се извините на сите оние кои долго време беа етикетирани како предавници.